CELEX: 
Language: hu
Date: 2021-05-10 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/856 felhatalmazáson alapuló rendeletnek az innovációs alap szerinti kérelmezési és kiválasztási eljárások tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az innovációs alapot az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelv 10a. cikkének (8) bekezdése hozta létre az alacsony szén-dioxid-kibocsátású technológiák és eljárások innovációjának támogatása érdekében. A Bizottság az említett cikkben rá ruházott felhatalmazás alapján 2019. február 26-án elfogadta a 2003/87/EK európai parlamenti és tanácsi irányelvnek az innovációs alap működése tekintetében való kiegészítéséről szóló (EU) 2019/856 felhatalmazáson alapuló bizottsági rendeletet, amely információkat tartalmaz a kérelmezési eljárásra és a kiválasztási kritériumokra vonatkozóan.
            
            
               Az (EU) 2019/856 felhatalmazáson alapuló rendelet a nagyszabású projektek esetében kétszakaszos kérelmezési eljárást hozott létre. A Bizottság már rendelkezik gyakorlati tapasztalatokkal a kiválasztási eljárásokkal kapcsolatban, mivel a nagyszabású projektekre vonatkozó első pályázati felhívásra 2020 júliusában került sor kétszakaszos kérelmezési eljárással, a kis léptékű projektekre vonatkozó első pályázati felhívás pedig 2020 decemberében jelent meg, egyszakaszos kérelmezési eljárással.  
            
            
               A nagyszabású projektekre vonatkozó első pályázati felhívásra több mint 300 kérelem érkezett. A kérelmezők összesen több mint 20 milliárd EUR összegű támogatást igényeltek, szemben a pályázati felhívás keretében rendelkezésre álló 1 milliárd eurós forrással. A kérelmek alaposabb vizsgálata a tiszta technológiákkal kapcsolatos tervezett projektek megalapozottságát és sokszínűségét mutatják
                  1
               . Bár a pályázati időszak még nem zárult le, úgy tűnik, hogy a kis léptékű projektekre vonatkozó első pályázati felhívás iránt is nagy az érdeklődés. 
            
            
               A nagyszabású projektekre vonatkozó első pályázati felhívásra beérkezett kérelmek értékelése még folyamatban van, azonban a korlátozott költségvetés miatt számos kiforrott és ígéretes projekt nem kerülhet kiválasztásra. Az innovációs alapból származó támogatás iránti jelenlegi nagy igény kielégítése érdekében a Bizottság számára rugalmasságot kell biztosítani ahhoz, hogy választhasson a két és az egy szakaszból álló kiválasztási eljárás között a nagyszabású projektekre vonatkozó pályázati felhívás esetében, ahogy az már a kis léptékű projektekre vonatkozó pályázati felhívás esetében is történt. Az egyszakaszos kiválasztási eljárás során jelentősen lerövidülne a támogatás odaítéléséig szükséges időszak, lehetővé téve, hogy a gyors zöld helyreállítás keretében a már meglévő, kiforrott tiszta technológiai projektek gyorsabban részesüljenek támogatásban. 
            
            
               A 2020 júliusában közzétett első pályázati felhívást követő magas túljelentkezés alapján és a tiszta technológiákkal kapcsolatos innovatív projektek gyorsabb támogatása céljából az (EU) 2019/856 felhatalmazáson alapuló rendeletet módosítani kell annak érdekében, hogy a Bizottság rugalmasan dönthessen arról, hogy a pályázatot és ezáltal a kiválasztási eljárárásokat két vagy egy szakaszban szervezi-e meg. 
            
            
               Az egy- vagy kétszakaszos kérelmezési eljárás alkalmazására vonatkozó döntést a Bizottság a piaci keresletnek való legnagyobb fokú megfelelés céljából a tagállamokkal konzultálva, eseti alapon hozza majd meg, a korábbi pályázati felhívásokban szereplő, tervezett ígéretes tiszta technológiai projektektől függően.
            
            
               Egy további módosítás a projektfejlesztési támogatásra vonatkozik, amely olyan projekteknek nyújtható, amelyek kiforrottsága még nem elégséges, de további fejlesztéssel az összes kiválasztási kritériumnak képesek megfelelni. A javaslat egyértelművé teszi, hogy ez a segítségnyújtás technikai segítségnyújtás formájában is nyújtható.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A jogalkotás minőségének javításáról szóló intézményközi megállapodáshoz csatolt, a felhatalmazáson alapuló jogi aktusokról szóló, az Európai Parlament, a Tanács és az Európai Bizottság között létrejött egyetértési megállapodás
                  2
                (4) bekezdésének megfelelően e felhatalmazáson alapuló rendelet előkészítése során megfelelő konzultációkra került sor. A témában véleménycserére került sor az innovációs alappal foglalkozó szakértői csoport 2020. december 7-i ülésén. A módosítás elvéről a 2020. december 23. és 2021. január 15. között folytatott írásbeli konzultáció erős támogatást mutatott (tizennyolc támogató, öt elutasító válasz). Az innovációs alappal foglalkozó szakértői csoport szakértőivel ezt követően, 2021. február 10. és 23. között írásbeli konzultációra került sor e felhatalmazáson alapuló rendelet szövegtervezetéről, és két tag írásbeli észrevételeket nyújtott be.  
            
            
               A felhatalmazáson alapuló jogi aktusokról szóló egyetértési megállapodásnak megfelelően a konzultációhoz kapcsolódó dokumentumokat egyidejűleg továbbították az Európai Parlamentnek és a Tanácsnak. 
            
            
               A felhatalmazáson alapuló rendelet szövegezésére a szakértői csoport észrevételeinek figyelembevételével került sor.
            
            
               A felhatalmazáson alapuló rendelet tervezetét a Bizottság március 17. és április 14. között négy hétig tartó véleménynyilvánítási időszakra közzétette a minőségi jogalkotási portálon. Az említett időszakban két magánszemélytől, hét vállalkozástól és nyolc vállalkozói szövetségtől, szervezettől és tanácsadó cégtől érkezett visszajelzés. Tizenhárom válasz kedvező véleményt adott az egyszakaszos kiválasztási eljárás bevezetéséről, kettő negatív véleményt, kettő pedig nem nyilvánított véleményt a kérdésről. Az érdekelt felek többnyire üdvözölték a kérelem benyújtása és a támogatás odaítélése közötti átfutási idő lerövidítésének a módosítás által biztosított lehetőségét. A visszajelzések egy része a pályázati felhívások megszervezésére vonatkozott, például arra, hogy a pályázati felhívásokat úgy célszerű kialakítani, hogy a kérelmezők meg tudják adni a megbízható és színvonalas pályázatok benyújtásához szükséges valamennyi információt, és hogy a kérelmezők elegendő támogatást kapjanak. 
            
            
               A projektfejlesztési támogatás technikai segítségnyújtás formájában történő nyújtásával kapcsolatban kapott valamennyi visszajelzés pozitív volt.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló rendelet megfelelő módosításokat vezet be az (EU) 2019/856 felhatalmazáson alapuló rendeletbe annak érdekében, hogy az innovációs alapból finanszírozandó nagyszabású projektek esetében lehetővé tegye az egyszakaszos kérelmezési eljárás lefolytatását, valamint hogy egyértelművé tegye a projektfejlesztési támogatás nyújtásának formáit. 
            
            
               A 9. cikk (2) bekezdésének d) pontja úgy módosul, hogy tartalmazza a nagyszabású projektekre vonatkozó egyszakaszos kérelmezéssel összeegyeztethető pályázati felhívások közzétételére vonatkozó bizottsági határozatokban kötelezően szerepeltetendő elemeket.
            
            
               A 10. cikk módosításra kerül, hogy a nagyszabású projektek esetében egyszakaszos kiválasztási eljárást lehessen alkalmazni.
            
         
         
            
               A szöveg új 12a. cikkel egészül ki, amely az egyszakaszos kérelmezési eljárás keretében benyújtott kérelmekre vonatkozó kiválasztási eljárását írja le.
            
            
               A 13. cikk (2) bekezdése módosul annak érdekében, hogy a technikai segítségnyújtás szerepeljen a 12. cikk (2) bekezdésével összhangban nyújtott projektfejlesztési támogatás egyik formájaként.
            
            
               A 21. cikk módosul annak érdekében, hogy az egyszakaszos kérelmezési eljárás alkalmazása esetén bevezetésre kerüljön a projektfejlesztési támogatás tekintetében a tagállamokkal folytatott konzultáció, valamint hogy az odaítélési határozatok végrehajtásáról szóló bizottsági jelentéstételi kötelezettséget az egyszakaszos eljárásra is kiterjesszék.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.10.)
            
            
               az (EU) 2019/856 felhatalmazáson alapuló rendeletnek az innovációs alap szerinti kérelmezési és kiválasztási eljárások tekintetében történő módosításáról 
               
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre
                  3
                és különösen annak 10 a. cikke (8) bekezdésének negyedik albekezdésére,
            
            
               mivel:
            
            
               (1)Az (EU) 2019/856 felhatalmazáson alapuló bizottsági rendelet
                  4
                meghatározza az innovációs alap működésére vonatkozó szabályokat. A rendelet kétszakaszos kérelmezési eljárást vezet be, amely egy szándéknyilatkozatból és egy teljes körű pályázatból áll.   
            
            
               (2)A kétszakaszos eljárás előnye, hogy az első szakaszban csökkenti a projekt-előterjesztők adminisztratív terheit, ugyanakkor megnöveli a kérelmek benyújtása és a sikeres projektek tényleges finanszírozása közötti időszakot. Az első pályázati felhívással kapcsolatos tapasztalatok – amelynek keretében nagy számú, különböző kiforrottságú kérelem érkezett be – azt mutatták, hogy ezt az időszakot csökkenteni kell annak érdekében, hogy a kiforrott projektek időben támogatásban részesülhessenek. Ennek az időszaknak a csökkentése előnyös lenne a gazdasági helyreállítás szempontjából is, tekintettel a tiszta technológiák bővítésére irányuló beruházások gyors mozgosításának szükségességére.
            
            
               (3)Ezért rendelkezni kell egy egyszakaszos pályázati eljárásról, amely a teljes körű pályázatot foglalja magában, a szándéknyilatkozat benyújtásának szakasza nélkül. A Bizottság számára lehetővé kell tenni, hogy a pályázati felhívás közzétételére vonatkozó döntés során adott esetben válasszon a kétszakaszos és az egyszakaszos eljárás között. 
            
            
               (4)Az (EU) 2019/856 felhatalmazáson alapuló rendelet olyan projektek számára biztosít projektfejlesztési támogatást, amelyek nem felelnek meg az említett rendelet 11. cikke (1) bekezdésének c) pontjában a projekt kiforrottságára vonatkozóan meghatározott kritériumnak, de amelyek arra képesek lehetnek. Az (EU) 2019/856 felhatalmazáson alapuló rendelet 13. cikkének (2) bekezdésével összhangban ez a projektfejlesztési támogatás csak vissza nem térítendő támogatás formájában nyújtható. E projektek további fejlesztésének elősegítése érdekében biztosítani kell, hogy a segítségnyújtás technikai segítségnyújtás formájában is megvalósulhasson. 
            
            
               (5)Az (EU) 2019/856 felhatalmazáson alapuló rendeletet ezért ennek megfelelően módosítani kell, 
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/856 felhatalmazáson alapuló rendelet módosításai
            
            
               Az (EU) 2019/856 felhatalmazáson alapuló rendelet a következőképpen módosul:
            
            
               1.A 9. cikk (2) bekezdése a következőképpen módosul:
            
         
         
            
               a)a d) pont helyébe a következő szöveg lép: 
            
            
               „d) a kérelmezési eljárás leírása, feltüntetve, hogy egy- vagy kétszakaszos eljárás alkalmazandó-e, valamint a kérelemmel benyújtandó információk és dokumentációk részletes listája;”;
            
            
               b)az f) pont helyébe a következő szöveg lép: 
            
            
               „f) amennyiben a kis léptékű projektek esetében a 10. cikk (4) bekezdése értelmében egyszerűsített kérelmezési eljárás alkalmazandó, illetve a 12b. cikk értelmében egyedi kiválasztási eljárás alkalmazandó, az ilyen egyedi eljárásokra vonatkozó szabályok;”;
            
            
               2.A 10. cikk a következőképpen módosul:
            
            
               a)az (1) bekezdés helyébe a következő szöveg lép:
            
            
               „(1) A végrehajtó szerv összegyűjti a kérelmeket és megszervezi a kérelmezési eljárást a 9. cikk (2) bekezdésének d) pontjában meghatározottak szerint.”;
            
            
               b)a (2) és a (3) bekezdés helyébe a következő szöveg lép:
            
            
               „(2) A kétszakaszos kérelmezési eljárás a következő, egymást követő szakaszokból áll:
            
            
               a)a részvételi szándéknyilatkozat benyújtásának szakasza,
            
            
               b)a teljes körű pályázat benyújtásának szakasza.
            
            
               A részvételi szándéknyilatkozat benyújtásának szakaszában a projekt-előterjesztőnek be kell nyújtania a vonatkozó pályázati felhívásban foglalt követelményekkel összhangban a kulcsfontosságú projektjellemzők leírását, ideértve a projekt hatékonyságának, innovációs szintjének és kiforrottságának a 11. cikk (1) bekezdésének a), b) és c) pontja szerinti leírását.
            
            
               A teljes körű pályázat benyújtásának szakaszában a projekt-előterjesztőnek be kell nyújtania a projekt részletes leírását és valamennyi alátámasztó dokumentumot, ideértve a tudásmegosztási tervet.
            
            
               (3) Az egyszakaszos kérelmezési eljárás alkalmazása esetén a projekt-előterjesztőnek be kell nyújtania a (2) bekezdés harmadik albekezdése szerinti teljes körű pályázatot.”;
            
            
               3.A 12. cikk a következőképpen módosul: 
            
            
               a)a 12. cikk címe helyébe a következő szöveg lép:
            
            
               „Kiválasztási eljárás kétszakaszos kérelmezési eljárás esetén”;
            
            
               b)a (6) bekezdést el kell hagyni;
            
            
               4.A szöveg a következő 12 a. és 12b. cikkel egészül ki:
            
            
               „12 a. cikk
            
         
         
            
               Kiválasztási eljárás egyszakaszos kérelmezési eljárás esetén
            
            
               (1) A végrehajtó szerv a beérkezett kérelmek alapján, a 2003/87/EK irányelv 10a. cikkének (8) bekezdésével összhangban értékeli valamennyi projekt támogathatóságát. A végrehajtó szerv ezt követően az e cikk (2) és (3) bekezdésében foglaltak szerint folytatja a támogatható projektek kiválasztását.
            
            
               (2) A beérkezett pályázatok alapján a végrehajtó szerv összeállítja a 11. cikkben meghatározott kiválasztási kritériumoknak megfelelő projektek listáját, és az említett cikkben meghatározott kiválasztási kritériumok alapján elvégzi a projektek értékelését és rangsorolását. A végrehajtó szerv ezen értékelés céljából összehasonlítja a projekteket az azonos ágazatban működő projektekkel, valamint az egyéb ágazatokban működő projektekkel. Az értékelés végén a végrehajtó szerv összeállítja az előzetesen kiválasztott projektek listáját.
            
            
               (3) Amennyiben a végrehajtó szerv megállapítja, hogy a projekt megfelel a 11. cikk (2) bekezdésének a) és b) pontjában megállapított kiválasztási kritériumoknak, de nem felel meg a 11. cikk (1) bekezdésének c) pontjában megállapított kritériumoknak, a végrehajtó szerv értékeli, hogy a projekt továbbfejlesztése esetén képes lehet-e eleget tenni valamennyi kiválasztási kritériumnak. Amennyiben a projekt rendelkezik ilyen potenciállal, a végrehajtó szerv projektfejlesztési támogatást ítélhet az érintett projektnek vagy, amennyiben a Bizottság ítél oda projektfejlesztési támogatást, javasolhatja a Bizottságnak, hogy a projektnek nyújtson projektfejlesztési támogatást.
            
            
               (4) Az előzetesen kiválasztott projektek (2) bekezdésben említett listájáról és adott esetben a (3) bekezdésben említett javaslatról értesítést kell küldeni a Bizottságnak, amely legalább az alábbiakat tartalmazza:
            
            
               a)
                     a támogathatósági és kiválasztási kritériumok teljesítésének megerősítése;
            
            
               b)
                     a projekt értékelésére és rangsorolására vonatkozó részletek;
            
            
               c)
                     a projekt euróban kifejezett teljes költsége és 5. cikk szerinti releváns költségei;
            
            
               d)
                     az innovációs alapból származó támogatás iránti kérelem euróban kifejezett teljes összege,
            
            
               e)
                     az elkerülendő üvegházhatásúgáz-kibocsátás tervezett mennyisége;
            
            
               f)
                     az előállítandó vagy tárolandó energia tervezett mennyisége;
            
            
               g)
                     a tárolandó CO2 tervezett mennyisége;
            
            
               h)
                     az innovációs alap projekt-előterjesztő által kért támogatásának jogi formájára vonatkozó információ.
            
            
               (5) Az e cikk (4) bekezdése értelmében nyújtott tájékoztatás alapján a Bizottság a 21. cikk (2) bekezdésével összhangban, a tagállamokkal lefolytatott konzultációt követően elfogadja az odaítélésről szóló döntést, melyben meghatározza a kiválasztott projekteknek biztosított támogatást és adott esetben tartaléklistát állít össze.
            
            
               12b. cikk
            
            
               Kiválasztási eljárás kis léptékű projektek esetében
            
            
               A 12. és a 12a. cikktől eltérve, a kis léptékű projektekre egyedi kiválasztási eljárás alkalmazható.”;
            
            
               5.A 13. cikk (2) bekezdésének helyébe a következő szöveg lép:
            
            
               „(2) A Bizottság vagy a végrehajtó szerv a 12. cikk (2) bekezdésével vagy a 12a. cikk (3) bekezdésével összhangban vissza nem térítendő támogatás, illetve technikai segítségnyújtás formájában ítéli oda a projektfejlesztési támogatást.”;
            
            
               6.A 21. cikk a következőképpen módosul:
            
         
         
            
               a)a (2) bekezdés a) pontjának helyébe a következő szöveg lép:
            
            
               „a) a támogatás odaítélését megelőzően az előzetesen kiválasztott projektek listájáról, ideértve a tartaléklistát és a 12. cikk (2) bekezdésének második albekezdésével vagy a 12a. cikk (3) bekezdésével összhangban projektfejlesztési támogatásra javasolt projektek listáját;”;
            
            
               b)a (4) bekezdés helyébe a következő szöveg lép:
            
            
               „(4) A Bizottság jelentést tesz a tagállamoknak az e rendelet végrehajtásában elért előrehaladásról, különös tekintettel a 12. cikk (5) bekezdésében, illetve a 12a. cikk (5) bekezdésében említett odaítélési határozatok végrehajtására.”;
            
            
               7.A 27. cikk (4) bekezdésének helyébe a következő szöveg lép:
            
            
               „(4)   A projekt-előterjesztők a 10. cikk (2) bekezdésének harmadik albekezdésével összhangban benyújtott tudásmegosztási tervben részletes tájékoztatást nyújtanak az e cikk (1) és (2) bekezdésével összhangban tervezett fellépéseikről.”.
            
            
               2. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.10.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        Lásd a pályázatokról szóló jelentést: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Intézményközi megállapodás (2016. április 13.) az Európai Parlament, az Európai Unió Tanácsa és az Európai Bizottság között a jogalkotás minőségének javításáról (HL L 123., 2016.5.12., 1. o.).
               
               
                  
                     (3)
                  
                        HL L 275., 2003.10.25., 32. o.
               
               
                  
                     (4)
                  
                        A Bizottság (EU) 2019/856 felhatalmazáson alapuló rendelete (2019. február 26.) a 2003/87/EK európai parlamenti és tanácsi irányelvnek az innovációs alap működése tekintetében való kiegészítéséről (HL L 140., 2019.5.28., 6. o.).